CONSILIUL LOCAL AL MUNICIPIULUI TIMIŞOARA                        Aprobat,                                       
Direcţia  de Asistenţă Socială Comunitară Timişoara                                 PRIMAR 

Nr. _____________________________                                                 NICOLAE ROBU




           R E F E R A T 

privind  aprobarea  convenţiei între Consiliului Local al Municipiului Timişoara şi Asociaţia Evanghelică şi de Caritate „Isus Speranţa României” pentru susţinerea Centrului Fraţii lui Onisim – Serviciul de Ocrotire al Tinerilor Dezinstituţionalizaţi şi Cantinei Sociale Mobile Mana 
Asociaţia Evanghelică şi de Caritate „Isus Speranţa României”, cu sediul în Timişoara pe str. Căpitan Dan, nr. 23, certificat de înregistrare fiscală nr. 5313378, funcţionează din anul 1992, fără scop patrimonial, acordând servicii sociale persoanelor aflate în situaţie de nevoie socială. 

Prin adresa nr. 254/11.12.2012, înregistrată la Primăria Municipiului Timişoara cu numărul SC2012-030165 din 11.12.2012 şi la Direcţia de Asistenţă Socială Comunitară cu numărul 6729/19.12.2012, Asociaţia Evanghelică şi de Caritate „Isus Speranţa României” solicită finanţare de la Consiliului Local al Municipiului Timişoara. 
Asociaţia acordă, prin Centrul Fraţii lui Onisim – Serviciul de Ocrotire al Tinerilor Dezinstituţionalizaţi servicii sociale acreditate pentru tinerii care au părăsit sistemul de ocrotire a copilului. Centrul s-a înfiinţat în urma unui acord între Consiliul Local al Municipiului Timişoara şi asociaţie, prin care asociaţia a primit în folosinţă imobilul în care îşi desfăşoară activitatea centrul, situat pe str. Dorobanţilor, nr. 16. În prezent sunt găzduiţi 18 tineri, cu vârsta între 17-24 de ani. Pe lângă servicii de găzduire, tinerii beneficiază de consiliere socială şi psihologică şi facilitarea integrării profesionale, toate acestea în scopul obţinerii unor deprinderi de viaţă independentă.
Un alt serviciu este Cantina Socială Mobilă Mana care are drept scop ajutorarea persoanelor vârstnice sau cu dizabilităţi, fără venit sau cu venituri mici, singure, aflate în imposibilitatea de a se îngriji sau găti. Zilnic se găteşte o masă (formată din două feluri), la sediul fundaţiei, de către un bucătar profesionist, iar apoi masa este transportată la domiciliul beneficiarilor. Serviciul se acordă în urma sesizării cazului de către persoana în cauză sau de către alte persoane/instituţii din comunitate şi în urma realizării unei anchete sociale. Serviciul se adresează unui număr de 40 de beneficiari din Timişoara şi s-a extins de la persoane vârstnice la persoane cu handicap, fără aparţinători legali şi familii sărace cu mulţi copii. În total, se oferă peste 14.000 de porţii de mâncare pe an.
Cele două servicii sociale descrise sunt necesare la nivelul comunităţii noastre, iar susţinerea lor este în acord cu legislaţia în domeniu asistenţei sociale şi cu Programul de guvernare pentru anul 2013 (Capitolul asistenţă socială). Prin acordarea mesei la domiciliul persoanei vârstnice sau a persoanei cu handicap, lipsită de familie sau tutore, se previne instituţionalizarea acestora, persoanele sunt sprijinite pentru a rămâne cât mai mult în mediul lor de viaţă prevenindu-se dependenţa lor totală de alte servicii sociale mai costisitoare. În Programul de guvernare pe 2013, la capitolul Asistenţă socială se menţionează ca obiectiv „Actualizarea strategiei pentru persoanele vârstnice pornind de la nevoile multiple ale persoanei vârstnice şi a principiului priorităţii prevenţiei şi a susţinerii serviciilor la domicliu”. În ceea ce priveşte Centrul Fraţii lui Onisim – Serviciul de Ocrotire al Tinerilor Dezinstituţionalizaţi, art. 58, alin (2) din Legea 292/2011 – Legea asistenţei sociale menţionează „În scopul prevenirii şi combaterii riscului ca tinerii care părăsesc sistemul de protecţie a copilului să devină persoane fără adăpost, precum şi pentru promovarea integrării sociale a acestora, autorităţile locale pot înfiinţa centre multifuncţionale care asigură condiţii de locuit şi de gospodărire pe perioadă determinată”. Menţionăm că o mare parte dintre persoanele fără adăpost, care ajung în atenţia serviciului public de asistenţă socială, sunt tineri care provin din sistemul de protecţie a copilului. Centrul Fraţii lui Onisim este singurul serviciu social acreditat din Municipiul Timişoara care asigură găzduire şi reintegrare ocupaţională pentru tinerii dezinstituţionalizaţi.
Asociaţia Evanghelică şi de Caritate „Isus Speranţa României” îşi desfăşoară activitatea într-un imobil primit din fondul locativ al Primăriei Municipiului Timişoara, dar a renovat imobiliul şi l-a dotat cu toate utilităţile necesare. De asemnea, asigură plata salariilor personalului administrativ şi a unei părţi din personalul de specialitate. Finanţează din fondurile proprii şi cheltuielile adminstrative ale organizaţiei şi o parte din cheltuielile administrative ale Centrului Fraţii lui Onisim – Serviciul de Ocrotire al Tinerilor Dezinstituţionalizaţi. 
Pentru a putea desfăşuara activitatea propusă şi a oferi servicii sociale tinerilor provenind din sistemul de protecţie a copilului, persoanelor vârstnice şi persoanelor cu dizabilităţi fără venituri sau cu venituri mici, care fac parte din comunitatea timişoreană, Asociaţia Evanghelică şi de Caritate „Isus Speranţa României” solicită finanţare din partea Consiliului Local al Municipiului Timişoara prin: 
· Plata salariilor şi contribuţiilor aferente unui număr de cinci angajaţi, cu normă întreagă, conform sistemului de stabilire a salariilor de bază în sectorul bugetar, după cum urmează: 1 asistent social, 1 consilier reintegrare profesională, 1 psiholog, 1 bucătar şi 1 şofer;
· Plata unor cheltuieli legate de funcţionarea cantinei sociale mobile şi întreţinerea unităţii, după cum urmează: combustibilul necesar procurării şi livrării hranei la domicliu (prin cantina socială mobilă), gazul şi energia electrică. 

Luând în considerare cele menţionate, în baza dispoziţiilor art. 136, alin. (1), lit. a) din Legea 292/2011 a asistenţei sociale şi în conformitate cu prevederile art. 36 alin (2), lit. d) şi lit.e), alin. (6) lit. a) pct. 2 şi alin (7) lit. a) din Legea nr. 215/2001 privind administraţia publică locală, republicată,
Propunem:

Aprobarea Convenţiei între Consiliul Local al Municipiului Timişoara şi Asociaţia Evanghelică şi de Caritate „Isus Speranţa României”, pe o perioadă de un an, pentru susţinerea Centrului Fraţii lui Onisim – Serviciul de Ocrotire al Tinerilor Dezinstituţionalizaţi şi   Cantinei Sociale Mobile Mana. 

